b'\n_START_ARTICLE_\nZdravilo\n_START_PARAGRAPH_\nZdravilo je pripravek, ki se uporablja za zdravljenje, laj\xc5\xa1anje, prepre\xc4\x8devanje ali odkrivanje bolezni oziroma je namenjen za u\xc4\x8dinkovanje na zgradbo telesa ali njegovo delovanje. Na\xc4\x8deloma vsebuje eno ali ve\xc4\x8d zdravilnih u\xc4\x8dinkovin ter razli\xc4\x8dne pomo\xc5\xbene snovi, lahko pa je brez pomo\xc5\xbenih snovi ali celo brez zdravilne u\xc4\x8dinkovine, vendar mnogo redkeje.\n_START_SECTION_\nZgodovina zdravil\n_START_PARAGRAPH_\nVse civilizacije so tiso\xc4\x8dletja uporabljale zdravila \xc5\xbeivalskega in rastlinskega izvora za prepre\xc4\x8devanje in zdravljenje bolezni. Iskanje u\xc4\x8dinkovin proti boleznim ter za spremembo zavesti in razpolo\xc5\xbeenja je bilo prav tako pomembno kot iskanje hrane in zavetja. Mnoge zdravilne snovi \xc5\xbeivalskega in rastlinskega izvora imajo \xc5\xa1e danes veliko veljavo, vendar je danes ve\xc4\x8dina zdravil izdelanih na osnovi organske sintezne kemije in biotehnologije, ki sta se hitro razvili po drugi svetovni vojni.\n_START_SECTION_\nDelovanje zdravil\n_START_PARAGRAPH_\nVe\xc4\x8didel skrivnosti o delovanju zdravil lahko pojasni spoznanje, da zdravilo deluje samo na hitrost poteka biokemi\xc4\x8dnih procesov v organizmu. Torej zdravila ne spreminjajo osnovnih biolo\xc5\xa1kih procesov in ne spro\xc5\xbeajo povsem novih nalog telesnih organov. Tako na primer zdravila zavirajo ali pospe\xc5\xa1ijo biokemi\xc4\x8dne reakcije, ki povzro\xc4\x8dijo kr\xc4\x8denje mi\xc5\xa1ic, ledvi\xc4\x8dnih celic za uravnavo volumna izlo\xc4\x8denega se\xc4\x8da itd. Kako mo\xc4\x8dno zdravilo deluje, je odvisno od tega, kako mo\xc4\x8dno ciljni proces odgovarja na delovanje zdravila._NEWLINE_Zdravila lahko spremenijo hitrost biolo\xc5\xa1kih procesov. Antiepilepti\xc4\x8dne u\xc4\x8dinkovine npr. obvladajo napade tako, da mo\xc5\xbegane prisilijo k zmanj\xc5\xa1anemu tvorjenju dolo\xc4\x8denih spojin, pri \xc4\x8demer pa zdravila ne morejo obnoviti okvarjenega mo\xc5\xbeganskega sistema. Ta osnovna omejitev v delovanju zdravil povzro\xc4\x8da mnoga nerazumevanja pri poskusih zdravljenja okvarjenih tkiv in degenerativnih bolezni, kot so okvare srca, artritis, distrofija mi\xc5\xa1ic, Alzheimerjeva bolezen in multipla skleroza.\n_START_SECTION_\nU\xc4\x8dinek delovanja zdravil\n_START_PARAGRAPH_\nVsak bolnik lahko na zdravilo reagira druga\xc4\x8de. Za enak u\xc4\x8dinek obi\xc4\x8dajno potrebujejo mo\xc4\x8dnej\xc5\xa1i bolniki ve\xc4\x8dji odmerek zdravila kot slabotnej\xc5\xa1i. Novorojen\xc4\x8dki in starej\xc5\xa1i bolniki presnavljajo u\xc4\x8dinkovine mnogo po\xc4\x8dasneje kot ostali bolniki. Ledvi\xc4\x8dni in jetrni bolniki se tudi mo\xc4\x8dneje odzivajo na zdravila, ker se ta po\xc4\x8dasneje izlo\xc4\x8dajo iz njihovega organizma._NEWLINE_Obi\xc4\x8dajni ali srednji zdravilni odmerek vsake nove u\xc4\x8dinkovine dolo\xc4\x8dijo z laboratorijskimi poskusi na \xc5\xbeivalih in s klini\xc4\x8dnim testiranjem na ljudeh. Vendar je zamisel povpre\xc4\x8dnega odmerka podobna zamisli ena \xc5\xa1tevilka za vse v obla\xc4\x8denju; precej\xc5\xa1njemu \xc5\xa1tevilu oseb se povpre\xc4\x8dni odmerek dokaj dobro prilega, nobenemu pa popolnoma.\n_START_SECTION_\nU\xc4\x8dinkovitost in varnost\n_START_PARAGRAPH_\nDva glavna cilja razvoja zdravila sta u\xc4\x8dinkovitost in varnost. Ker lahko vsa zdravila tako pomagajo kot tudi \xc5\xa1kodijo, je njihova varnost relativna. Kolikor ve\xc4\x8dja je njegova terapevtska \xc5\xa1irina oziroma kolikor \xc5\xa1ir\xc5\xa1i je razpon med obi\xc4\x8dajno u\xc4\x8dinkovitim odmerkom in odmerkom, ki povzro\xc4\x8di hude stranske u\xc4\x8dinke, toliko varnej\xc5\xa1e je zdravilo. \xc4\x8ce je \xc5\xbee obi\xc4\x8dajni zdravilni odmerek toksi\xc4\x8den, ga zdravnik ne bo uporabil, kadar zdravljenje z njim ni nujno potrebno in je na razpolago varnej\xc5\xa1e zdravilo._NEWLINE_Najbolj\xc5\xa1e je u\xc4\x8dinkovito in povsem varno zdravilo. Tak\xc5\xa1ni so na primer penicilini. Samo za osebe, ki so na peniciline alergi\xc4\x8dne, je njihova uporaba nevarna, druga\xc4\x8de tudi v zelo velikih odmerkih ne povzro\xc4\x8dajo ne\xc5\xbeelenih u\xc4\x8dinkov. Toda barbiturati, ki so bili pogosto uporabljeni kot uspavala, povzro\xc4\x8dijo te\xc5\xbeave z dihanjem in bitjem srca, v ve\xc4\x8djih odmerkih pa celo smrt. Zato se danes ne uporabljajo ve\xc4\x8d, nadome\xc5\xa1\xc4\x8dajo jih novej\xc5\xa1a uspavala iz skupine benzodiazepinov, ki so mnogo varnej\xc5\xa1a._NEWLINE_Kljub temu je treba v\xc4\x8dasih uporabiti zdravilo z ozko terapevtsko \xc5\xa1irino. Tak je na primer varfarin za prepre\xc4\x8devanje nastajanja krvnih strdkov, ki lahko povzro\xc4\x8di krvavitve. Zato morajo bolniki, ki ga jemljejo, pogosto nadzorovati \xc4\x8das strjevanja krvi.\n_START_SECTION_\nMedsebojno u\xc4\x8dinkovanje zdravil\n_START_PARAGRAPH_\nPri so\xc4\x8dasnem jemanju ve\xc4\x8d zdravil lahko pride do njihovega medsebojnega u\xc4\x8dinkovanja in celo izbolj\xc5\xa1anih ali ne\xc5\xbeelenih u\xc4\x8dinkov. Delovanje je lahko bolj\xc5\xa1e ali pa se ne\xc5\xbeeleni stranski u\xc4\x8dinki stopnjujejo ali postanejo \xc5\xa1tevilnej\xc5\xa1i. Do medsebojnega delovanja lahko pride tudi pri so\xc4\x8dasnem jemanju zdravil na recept in zdravil v prosti prodaji. Zato mora zdravnik ob predpisovanju dolo\xc4\x8denega zdravila vedeti, katera zdravila bolnik \xc5\xbee jemlje (saj se bolnik lahko hkrati zdravi \xc5\xa1e pri drugem zdravniku), oziroma mora bolnik vsa svoja zdravila nabavljati v isti lekarni, da bi bil na mo\xc5\xbenost medsebojnega delovanja lahko pozoren farmacevt v lekarni, predvsem pri izdelkih kot so razna odvajala, antacidi, zdravila proti prehladu in ka\xc5\xa1lju._NEWLINE_\xc4\x8ceprav alkoholne pija\xc4\x8de niso zdravila, delujejo na fiziolo\xc5\xa1ke procese organizma in povzro\xc4\x8dajo medsebojna delovanja z zdravili._NEWLINE_Delovanja med zdravili pa niso vedno ne\xc5\xbeelena in nevarna. Tako nekatera zdravila za zni\xc5\xbeanje krvnega tlaka kombinirajo z drugimi, da bi zmanj\xc5\xa1ali tveganje ne\xc5\xbeelenih u\xc4\x8dinkov ob ve\xc4\x8djih odmerkih enega samega antihipertonika.\n_START_SECTION_\nZloraba zdravil\n_START_PARAGRAPH_\nZdravila so danes nepogre\xc5\xa1ljiva za prepre\xc4\x8devanje in zdravljenje bolezni. Vendar nekateri ljudje \xc5\xa1e vedno mislijo, da so zdravila spojine, ki spreminjajo delovanje mo\xc5\xbeganov in tako ustvarjajo bolj\xc5\xa1e razpolo\xc5\xbeenje. Uporaba nekaterih zdravil, zlasti tistih, ki prepre\xc4\x8dujejo du\xc5\xa1evne stiske ali \xc4\x8dezmerna in stalna uporaba zdravil brez potrebe je bila tudi v preteklosti pogost pojav. Temu se poleg zlorabe zdravil pridru\xc5\xbeuje \xc5\xa1e zloraba alkoholnih pija\xc4\x8d in mamil, kot so marihuana, kokain, heroin, LSD in PCP.'